ብቐዳምነት ቀዳማይ ሚንስትር እታ ሃገር ንሕጹያት ኣባላት ቦርድ ዝምልምል ኮሚቴ የጣይሽ። እቲ ኮሚቴ ድማ ካብ ዝተፈላለዩ ክፋላት ሕብረተሰብ ዝውከሉን ዘይሻራዊ ዝኾኑን ውልቀሰባት ብኣባልነት ዝሓቐፈ ክኸውን ኣለዎ። ካብ ትካላት ሃይማኖት፣ ኣካዳሚ ሳይንስ፣ ኮንፌደሬሽን ሰራሕተኛታት፣ ማሕበራት ንግዲ፣ ኮሚሽን ሰብኣዊ መሰላት ከምኡ'ውን ሲቪክ ማሕበራትን ዓበይቲ ዓድን ዝምረጹ ሰባት ኣባላት እቲ ኮሚቴ ክኾኑ ትጽቢት ይግበር። እቲ ኮሚቴ ድማ ኣባላት ቦርድ መረጻ ክኾኑ ዝኽእሉ ሕጹያት ካብ ህዝቢ፣ ውድባት ፖለቲካብ ሲቪል ማሕበራትን ብጥቆማ ይቕበል። ኣባላት ቦርድ ክኾኑ ዝኽእሉ ሕጹያት ብምፍላይን ፍቓዶም ብምሕታትን ድማ ናብ ህዝቢ ወግዓዊ ብምግባር ናብ ቀዳማይ ሚንስትር የቕርብ። እቲ ቀዳማይ ሚንስትር ዝርዝር ሕጹያት ካብቲ ኮሚቴ ምስበጽሖ ኣብ ዙርያ እቶም ዝቐረቡ ሕጹያት ምስ ተቓወምቲ ውድባት ፖለቲካ ይዝትይ። ብድሕሪ'ቲ ዘተ ድማ ነቶም ሕጹያት ናብ ባይቶ ተወከልቲ ህዝቢ ብምቕራብ ሹመቶም የጽድቕ። ኣባላት ቦርድ መረጻ ኢትዮጵያ በዓል መን'ዮም?
